Trodde helseforetak var største eier og signerte storkontrakt. Privatpersoner kan tjene seg rike.
– Jeg har siden 2015 brukt all min ledige tid utenom jobben på å lage dette her, sier Christian Moltu. Psykologer har vært kritiske til prosessen rundt Helse vests innføring av et tilbakemeldings­verktøy fra Førde-selskapet Norse Feedback AS. Nå kan BT fortelle at Helse vests styringsgruppe satt på feil informasjon om eierforholdene i selskapet da de inngikk millionavtalen med Norse. Og at Riksrevisjonen er blitt varslet om avtalen. Eierforholdene «har lenge vært en «snakkis» i miljøet», heter det i varselet. Det er sendt fra en leder i et av helseforetakene under Helse vest. Feil om eierskap Norse-verktøyet skal gjøre behandling mer effektiv og målrettet, og potensielt spare Helse vest for penger. Men psykolog­tillitsvalgte reagerer på summene helseforetaket har brukt, og mener man hadde gode gratisverktøy. Avtalen koster Helse vest inntil 20 millioner kroner. Verktøyet ble utviklet av ansatte i Helse Førde, og det offentlige har bidratt med flere titall millioner til utvikling. I 2018 ble aksjeselskapet Norse Feedback opprettet. Det er de som nå får inntektene fra salget til Helse vest. Da Helse vest inngikk avtalen, trodde styringsgruppen for innføringen at Helse Førde var selskapets største eier. Slik er det ikke. – Sikker på det var rett De største eierne er privatpersonene Christian Moltu og Samuel Nordberg. Helse Førdes andel er langt mindre. – Ja, vel? Det var ny informasjon for meg, sier Ola Jøsendal, nylig avgått leder for styringsgruppen. I et brev til Helse vest stilte tillitsvalgte i Vestland og Rogaland flere spørsmål. De undret seg blant annet over at private sitter med store eierandeler. Jøsendal svarte: «Største eier i teknologibedriften Norse Feedback er like fullt Helse Førde, som også i tråd med vedtatt strategi». – Dette var opplysninger jeg fikk fra andre. Jeg var sikker på at det var korrekt, men jeg burde nok gjort mer for å sjekke opp i det selv, sier Jøsendal til BT. Han jobber nå i Helse nord, og vil ikke kommentere formuleringen «i tråd med vedtatt strategi», og henviser til Helse vest. Der svarer kommunikasjonsdirektør Bente Aae: «Vi kan ikke finne noen strategi hos oss som sier at Helse Førde skal være største eier, og leser det heller ikke slik det er ‘største eier’ det vises til i svaret.» Har aldri vært største eier Moltu og Nordberg, de største eierne, jobbet med utvikling av verktøyet mens de var ansatt i Helse Førde.  Moltu jobber fortsatt i foretaket, som fagsjef på psykiatrisk klinikk. Norse Feedback ble opprettet med aksjeposter på 33 prosent til hver av Moltu og Nordberg.  Kunnskapsparken Vestland fikk tildelt 34 prosent. Av disse hadde Helse Førde en avtale som ga dem rett på halvparten, altså 17 prosent. Siden oppstarten har alle de nevnte eierandelene sunket, fordi selskapet har hentet inn penger for å finansiere videre utvikling. Det er gjort gjennom å øke antall aksjer, som andre har kjøpt. Ifølge Joachim Vie, daglig leder i Norse Feedback, har dette i hovedsak vært lokale aksjonærer. – Ikke innvirkning I dag har Helse Førde rett på 8,5 prosent av aksjene, mens Moltu og Nordberg har mellom 17 og 18 prosents eierandel hver. Helse Førde er en passiv eier, opplyser Øystein Helleseth, foretakets økonomidirektør. De sitter ikke i styret, og møter ikke i generalforsamlinger. – Det er gitt feil opplysning om eierskap i svarbrevet til tillitsvalgte, medgir Geir Granerud, Jøsendals arvtaker som styringsgruppeleder. Helse vest skriver til BT at de ikke vet hvordan eller hvorfor misforståelsen om eierskapet oppsto. Vie i Norse sier han tror mange bare har tatt det for gitt. Ifølge Granerud hadde ikke feilinformasjonen innvirkning på beslutningen om innføringen av Norse. – Har brukt all ledig tid I forbindelse med siste aksjeutvidelse ble Norse Feedback verdsatt til rundt 100 millioner kroner. Christian Moltu sier til BT at han ikke tror det automatisk betyr at han sitter på verdier for 17–18 millioner. – I praksis tror jeg ikke aksjene er verdt noe akkurat nå. Men de kan kanskje bli verdt noe på sikt, sier han. Samuel Nordberg vil ikke kommentere saken. Moltu sier at utviklingen av spørsmålene som brukes i verktøyet har foregått som en del av jobben i Helse Førde. Men at den teknologiske utviklingen har skjedd i selskapet, og er finansiert av midler fra investorer. – Det er brukt mye offentlige midler på utviklingen. Synes du det er riktig at du sitter på disse potensielle verdiene? – Helse Førde følger så vidt jeg skjønner lov om arbeidstaker­oppfinnelser, så sånn sett tenker jeg det er rett. Jeg har siden 2015 brukt all min ledige tid utenom jobben på å lage dette her, sier Moltu. – Vi skal ikke investere I varselet til Riksrevisjonen pekes det på at det er brukt offentlige midler på utviklingen, at det private eierskapet er stort og at en av de største eierne er ansatt i Helse Førde. Riksrevisjonen bekrefter overfor BT at varselet er mottatt og vurdert. De «går ikke videre med det i denne omgang», skriver kommunikasjons­sjef Siri Bentserud Wingerei i en e-post. Granerud i Helse vest skriver at de ikke anser det relevant å gå inn i problemstillingene rundt eierskap. Helleseth i Helse Førde svarer slik: – Når dette verktøyet delvis er utviklet med arbeidskraft fra Helse Førde, hvorfor sitter dere som offentlig helseforetak igjen med kun 8,5 prosent? – Vi skal legge til rette for forskning og utvikling. Hvis det er potensial for å kommersialisere et produkt, er det vanlig å fordele rettighetene mellom gründer eller idéhaver, foretaket og et eventuelt selskap som hjelper med kommersialisering. – Etter lov om arbeidstaker­oppfinnelser kunne dere i teorien ha sagt at Helse Førde skulle eie alt? – Ja, det kunne vi. Men det er jo ikke et helseforetak sin jobb å kommersialisere produkter, det skal ikke vi bruke penger på. Det er også derfor vår andel er blitt utvannet. Vi skal ikke investere i enkeltselskaper. Det skal ikke skattebetalernes penger gå til, sier Helleseth. – Må skje i tråd med loven Lov om arbeidstaker­oppfinnelser sier at en arbeidsgiver kan kreve å få utnytte oppfinnelser som er blitt til i «samband med tjenesten», men samtidig at arbeidstakere «har samme rett til sine oppfinnelser som andre oppfinnere». Granerud skriver at Helse vest ikke vurderer om det foreligger brudd på lover og regler, herunder lov om arbeidstaker­oppfinnelser, i saken. Han viser til at offentlig sektor trenger nærings­utvikling, og at regjeringen har utpekt helsenæringen til «nasjonal eksport­fremme­satsing». Elisabeth Johansen i Helse- og omsorgsdepartementet skriver til BT at de ikke har «føringer for hvordan kommersialisering skal skje».  Forskningsinstitusjonene har ansvar for at kommersialiserings­arbeidet «skjer i tråd med blant annet lov om retten til oppfinnelser som er gjort av arbeidstakere», skriver Johansen.
Helse vests styringsgruppe satt på feil informasjon om eierskapet i Norse Feedback AS da de inngikk en millionavtale med selskapet. Styringsgruppen trodde at Helse Førde var selskapets største eier. Dette er feil, de største eierne er privatpersonene Christian Moltu og Samuel Nordberg.  En leder i et av foretakene under Helse vest sendte et varsel til Riksrevisjonen om denne saken. Norse-verktøyet, som er utviklet av Norse Feedback AS, skal potensielt spare Helse vest for penger. Verktøyet ble utviklet av ansatte i Helse Førde, og det offentlige har bidratt med flere titalls millioner til utvikling. Feilinformasjonen om eierskapet i svarbrevet til tillitsvalgte hadde ikke innvirkning på beslutningen om innføringen av Norse, ifølge Geir Granerud, styringsgruppens leder. 